Οδηγίες για τη συμπλήρωση του excel αρχείου μαθητών

σχολικού έτους 2023-2024.

Το αρχείο excel που κάνετε λήψη και θα συμπληρωθεί, προορίζεται για μηχανογραφική επεξεργασία. Στο φύλλο με τα στοιχεία των μαθητών να πρέπει να συμπληρώνονται μόνο τα στοιχεία που αφορούν τους μαθητές. Το αρχείο δεν προορίζεται για εκτύπωση και δεν είναι αξιοποιήσιμες άλλες πληροφορίες όπως το ονοματεπώνυμο, τίτλος του υπογράφοντα και ημερομηνία υπογραφής. Εάν θεωρείτε πως πρέπει να αναφέρονται κάπου τέτοια στοιχεία, αυτά θα υπάρχουν είτε σε συνοδευτικό διαβιβαστικό έγγραφο, είτε στο email που θα σταλεί το αρχείο.

Το πλήθος των μαθητών που συγκεντρώνονται κάθε έτος προς μεταφορά υπολογίζεται περίπου στις 5.000-5.300. Λαμβάνοντας υπ’ όψη πως πρέπει οι σχολικές μονάδες να στείλουν στοιχεία τουλάχιστον 3 φορές κάθε έτος προκειμένου να είναι ενημερωμένα, το συνολικό πλήθος ξεπερνάει τις 12000 καταχωρήσεις. Αυτές οι εγγραφές ελέγχονται από την Π.Ε.Κορινθίας, πριν επεξεργαστούν, προκειμένου να μπορούν να ομαδοποιηθούν και να σχεδιαστούν τα δρομολόγια μεταφοράς, οπότε είναι σημαντική η ορθή συμπλήρωση των στοιχείων σύμφωνα με τις οδηγίες.

Είναι κατανοητό πως κάποιοι μαθητές/μαθήτριες έχουν ειδικές απαιτήσεις/ανάγκες μεταφοράς. Κάποιος μπορεί να πάσχει από συγκεκριμένη πάθηση, κάποιος μπορεί να έχει μαθησιακές δυσκολίες, κάποιος μπορεί να έχει ιδιαίτερες προσωπικές ανάγκες ή οικογενειακές υποχρεώσεις. Παρακαλούμε να ευαισθητοποιήσετε τα εμπλεκόμενα μέρη, ώστε οι ιδιαίτερες πληροφορίες η λεπτομέρειες οι οποίες δεν είναι απαραίτητο να γνωστοποιούνται προκειμένου να εκτελεστεί το έργο της μεταφοράς μαθητών κατά το δυνατόν πληρέστερα, να μένουν στο αρχείο μόνο όσων τις χρειάζονται.

Από την πλευρά των εμπλεκομένων στο έργο της μεταφοράς μαθητών της Π.Ε.Κορινθίας, στην ύπαρξη τυχόν τέτοιων πληροφοριών στα αρχεία που μας αποστέλλονται, αφενός φροντίζουμε να διαγράφονται σε απολύτως αρχικό στάδιο εάν δεν αφορούν το έργο της μεταφοράς, αφετέρου, όσες είναι απαραίτητες για να δικαιολογηθεί η ύπαρξη συνοδού, ή τυχόν διαφοροποίηση του τρόπου μεταφοράς, φροντίζουμε να αντικατασταθούν με γενικότερους όρους που δεν αναφέρουν συγκεκριμένες παθήσεις. Τέτοιου είδους πληροφορίες ΔΕΝ διακινούνται με οποιοδήποτε τρόπο σε κανένα εμπλεκόμενο μέρος και ΔΕΝ παρέχεται καμία τέτοια πληροφορία σε κανέναν από τους αναδόχους.

1. Η λήψη του πρότυπου αρχείου excel προς συμπλήρωση γίνεται από τη διεύθυνση:

<http://www.korinthia.gr/metafores/empty_2024-2025.xlsx>

ή για τις υπηρεσίες που χρησιμοποιούν το MS Office 2003 ή παλιότερο, από τη διεύθυνση

<http://www.korinthia.gr/metafores/empty_2024-2025.xls>

1. Στο αρχείο excel που κάνετε λήψη από τον ανωτέρω σύνδεσμο, το φύλλο που θα συμπληρωθεί, θα πρέπει να παραμείνει με ονομασία «ΜΑΘΗΤΕΣ».
2. Η πρώτη γραμμή του φύλλου «ΜΑΘΗΤΕΣ» δεν εμφανίζεται και δεν θα πρέπει σε αυτή να γίνει καμία επέμβαση.
3. Η δεύτερη γραμμή του φύλλου «ΜΑΘΗΤΕΣ» περιέχει τους τίτλους των στηλών προκειμένου να συμπληρωθούν τα αντίστοιχα πεδία με τις σχετικές πληροφορίες για κάθε μαθητή.
4. Το αρχείο excel πριν σταλεί, θα πρέπει να μετονομαστεί κατάλληλα με το όνομα της Σχολικής Μονάδας που συμπληρώνει τα στοιχεία, ή της Διεύθυνσης Εκπαίδευσης αντίστοιχα, για τα συγκεντρωτικά στοιχεία.
5. Κάθε γραμμή που συμπληρώνεται θα πρέπει να αφορά έναν μόνο μαθητή.
6. Κάθε μαθητής θα πρέπει να έχει όλες τις πληροφορίες που τον αφορούν σε μία γραμμή μόνο.
7. Εάν πρόκειται, ή εκτιμάται στην πρόβλεψη που θα γίνει για την επόμενη σχολική χρονιά πως θα έρθουν αρκετοί (π.χ. 10) μαθητές από την περιοχή Α, τότε θα πρέπει να υπάρχουν αντίστοιχα 10 εγγραφές (και όχι μία που να αναφέρει «10 μαθητές»), ακόμη κι αν τα στοιχεία που είναι καταχωρημένα είναι τα ίδια (πιθανώς διότι δεν είναι γνωστά ακόμα τα ονοματεπώνυμα ή οι Αριθμοί Μητρώου).
8. Τα σχολεία θα πρέπει να δίνουν τα τυπικά ωράρια λειτουργίας των σχολικών μονάδων, ανεξάρτητα από «διευκολύνσεις» που μπορεί να κάνουν σε μαθητές που έχουν συγκεκριμένες ανάγκες (π.χ. εργαζόμενοι).
9. Τα σχολεία με νηπιακές τάξεις (ΠΡΟΝΗΠΙΟ, ΝΗΠΙΟ) θα πρέπει να συμπληρώνουν στην τάξη το λεκτικό ΠΡΟΝΗΠΙΟ ή ΝΗΠΙΟ αντίστοιχα (με κεφαλαία ελληνικά χωρίς τόνους ή κενά πριν και μετά).
10. Τα σχολεία με τάξεις του Δημοτικού θα πρέπει να συμπληρώνουν στην τάξη το λεκτικό Α ή Β ή Γ ή Δ ή Ε ή ΣΤ (με κεφαλαία ελληνικά χωρίς τόνους ή κενά πριν και μετά).
11. Τα σχολεία με τάξεις του Γυμνασίου θα πρέπει να συμπληρώνουν στην τάξη το λεκτικό Α ΓΥΜΝΑΣΙΟΥ ή Β ΓΥΜΝΑΣΙΟΥ κ.λπ (με κεφαλαία ελληνικά χωρίς τόνους ή κενά πριν και μετά).
12. Τα σχολεία με τάξεις του Λυκείου θα πρέπει να συμπληρώνουν στην τάξη το λεκτικό Α ΛΥΚΕΙΟΥ ή Β ΛΥΚΕΙΟΥ κ.λπ (με κεφαλαία ελληνικά χωρίς τόνους ή κενά πριν και μετά).
13. Τα Σχολεία Δεύτερης Ευκαιρία θα πρέπει να συμπληρώνουν στην τάξη το λεκτικό Α ΚΥΚΛΟΣ ή Β ΚΥΚΛΟΣ (με κεφαλαία ελληνικά χωρίς τόνους ή κενά πριν και μετά).
14. Οι αποστάσεις πρέπει να δίνονται σε χιλιόμετρα με προσέγγιση ενός δεκαδικού ψηφίου. Οι αριθμοί θα συμπληρώνονται χωρίς να χρησιμοποιείται σύμβολο για ομαδοποίηση των χιλιάδων, ούτε να μπαίνει μονάδα μέτρησης πριν ή μετά το νούμερο. Προσοχή η ΚΥΑ αναφέρει πως η απόσταση αναφέρεται σε χιλιόμετρα, όχι σε μέτρα, οπότε εάν συμπληρωθεί κάποιο νούμερο μεγάλο π.χ. 900 θα ερμηνευτεί ως 900 χλμ, και όχι ως 900μ. που πιθανώς εννοούσαμε.
15. Εάν ο μαθητής κατοικεί κάπου που δεν είναι εύκολο να βρεθεί η τοποθεσία διότι μένει κάπου έξω από το χωριό ή σε κάποια πιο απομακρυσμένη περιοχή της πόλης ή δεν είναι μια τοποθεσία που την έχει ο χάρτης θα πρέπει να συμπληρώνεται η στήλη ΣΥΝΤΕΤΑΓΜΕΝΕΣ προκειμένου να εντοπίζεται στο χάρτη το σημείο που βρίσκεται η οικία. Είναι σκόπιμο να αντιγράφουμε τις συντεταγμένες όπως τις δείχνει ο χάρτης (google maps, bing maps, κτηματολόγιο) παρά να τις πληκτρολογούμε με το χέρι.
16. Οι ώρες προσέλευσης και αποχώρησης θα πρέπει να συμπληρώνονται σε 24ωρη μορφή, χωρίζοντας την ώρα από τα λεπτά με άνω κάτω τελεία «**:**»
17. Οι στήλες ΤΜΗΜΑ ΕΝΤΑΞΗΣ, ΤΜΗΜΑ ΥΠΟΔΟΧΗΣ, ΑΝΑΠΗΡΙΚΟ ΑΜΑΞΙΔΙΟ, ΑΠΑΙΤΕΙΤΑΙ ΣΥΝΟΔΟΣ, θα πρέπει να συμπληρώνονται με το γράμμα Χ (κεφαλαίο ελληνικό), μόνο για τους μαθητές που απαιτείται-υπάρχει η αντίστοιχη πληροφορία. Διαφορετικά το αντίστοιχο πεδίο θα πρέπει να μένει κενό.

Προβλέπεται από την ΚΥΑ 50025/2018 η ύπαρξη συνοδού στα λεωφορεία για τους μαθητές νηπιακών τάξεων και Α’ και Β’ δημοτικού. Ειδικά για τη στήλη ΑΠΑΙΤΕΙΤΑΙ ΣΥΝΟΔΟΣ θα πρέπει να συμπληρώνεται μόνο για τους μαθητές που υπάρχει συγκεκριμένη απαίτηση να υπάρχει συνοδός στις περιπτώσεις που δεν καλύπτει η ΚΥΑ, ώστε να μεριμνήσουμε για την δέσμευση του αντίστοιχου κόστους σε περίπτωση που ο μαθητής μεταφερθεί με ΤΑΞΙ ή με ΙΧ άλλου ιδιώτη, όπως προβλέπεται στην ΚΥΑ 680/2023 (ΦΕΚ 7 Β’, 5-1-2023).

1. Στη στήλη ΠΑΡΑΤΗΡΗΣΕΙΣ-ΣΗΜΕΙΩΣΕΙΣ μπορούν να συμπληρωθούν όποιες παρατηρήσεις υπάρχουν για τον συγκεκριμένο μαθητή.
2. Εάν κάποιος μαθητής (π.χ. από ΣΜΕΑΕ) πρέπει να μεταφερθεί με συγκεκριμένο τρόπο/μέσο/οδηγό διότι έχει συγκεκριμένη ιδιαιτερότητα παρακαλώ να επισημανθεί στη στήλη ΠΑΡΑΤΗΡΗΣΕΙΣ-ΣΗΜΕΙΩΣΕΙΣ.
3. Εάν για κάποιον μαθητή δεν υπάρχουν πληροφορίες για κάποια στήλη της διεύθυνσης κατοικίας, (π.χ. μένει σε κάποιο χωριό, χωρίς οδούς / αρίθμηση), το πεδίο θα πρέπει να παραμείνει κενό και να μην συμπληρώνεται «δεν υπάρχει οδός/αριθμός/κ.λπ.»
4. Τα στοιχεία που καταχωρούνται δεν θα πρέπει να έχουν κενά πριν ή μετά την πληροφορία που καταχωρείται. Για παράδειγμα στο πεδίο ΤΑΞΗ θα πρέπει να υπάρχει η πληροφορία «Β» και όχι « Β»
5. Οι σχολικές μονάδες θα πρέπει να στέλνουν στο αρχείο excel τα στοιχεία μαθητών μόνο της δικής τους σχολικής μονάδας. Παρότι έγινε ενοποίηση κάποιων σχολικών μονάδων σε κοινό χώρο, όπως στον Δήμο Κορινθίων με κοινή ονομασία «Πολυδύναμο Νηπιαγωγείο Κορίνθου», σχολική μονάδα με αυτή την ονομασία δεν υφίσταται στο σχετικό αρχείο του Πανελλήνιου Σχολικού Δικτύου (<http://mm.sch.gr>). Οι σχολικές μονάδες που συστεγάζονται θα πρέπει να στείλουν ξεχωριστά αρχεία μαθητών.
6. Αντίστοιχα, αρχεία με στοιχεία μαθητών από πολλαπλές διαφορετικές σχολικές μονάδες γίνονται αποδεκτά μόνο από τις Διευθύνσεις Α’/θμιας και Β’/θμιας Εκπαίδευσης. Σε κάθε περίπτωση θα πρέπει να συμπληρώνεται το κατάλληλο αρχείο excel (από τους παραπάνω συνδέσμους).
7. Δεν πρέπει να αναφέρονται στοιχεία που να δείχνουν εάν κάποιος μαθητής επαναλαμβάνει την τάξη.
8. Δεν πρέπει πουθενά να συμπληρώνονται στοιχεία που αφορούν την ιδιαίτερη πάθηση ή ασθένεια από την οποία μπορεί να πάσχει κάποιος μαθητής/μαθήτρια. Αρκεί να αναφέρεται μόνο πως υπάρχει σχετική απαίτηση τεκμηριωμένη από διάγνωση της αρμόδιας κατά περίπτωση υπηρεσίας, χωρίς όμως να διαβιβάζεται το ίδιο το έντυπο της διάγνωσης.
9. Δεν πρέπει πουθενά να αναφέρονται στοιχεία της οικογενειακής κατάστασης των γονέων ή του παιδιού (π.χ. Μετακόμιση λόγω Γάμου/Διαζυγίου/Θανάτου/κ.λπ.), καθώς αυτά τα στοιχεία δεν αφορούν τη μεταφορά μαθητών, δεν απαιτείται και δεν πρέπει να έρχονται σε γνώση των εμπλεκομένων στο συγκεκριμένο έργο στην Περιφέρεια/Περιφερειακή Ενότητα Κορινθίας.